Neuvoston direktiivi 85/573/ETY, annettu 19 päivänä joulukuuta 1985, kahviuutteita ja sikuriuutteita koskevan jäsenvaltioiden lainsäädännön lähentämisestä annetun direktiivin 77/436/ETY muuttamisesta



Virallinen lehti nro L 372 , 31/12/1985 s. 0022 - 0024

Suomenk. erityispainos Alue 13 Nide 15 s. 0011

Espanjank. erityispainos: Luku 13 Nide 19 s. 0049

Ruotsink. erityispainos Alue 13 Nide 15 s. 0011

Portugalink. erityispainos: Luku 13 Nide 19 s. 0049



NEUVOSTON DIREKTIIVI, annettu 19 päivänä joulukuuta 1985, kahviuutteita ja sikuriuutteita koskevan jäsenvaltioiden lainsäädännön lähentämisestä annetun direktiivin 77/436/ETY muuttamisesta (85/573/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 100 artiklan, ottaa huomioon kuluttajalle myytäviksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetun neuvoston direktiivin 79/112/ETY(1), sellaisena kuin se on muutettuna Kreikan liittymisasiakirjalla, ja erityisesti sen 20 artiklan toisen alakohdan, ottaa huomioon komission ehdotuksen(2), ottaa huomioon Euroopan parlamentin lausunnon(3), ottaa huomioon talous- ja sosiaalikomitean lausunnon(4), sekä katsoo, että tekniikan kehityksen perusteella ja tuotteiden hinta-laatusuhteen parantamiseksi sekä tuotteiden suojelemiseksi kolmansissa maissa valmistettujen samanlaisten tuotteiden aiheuttamalta eriarvoiselta kilpailulta on suotavaa poistaa kaikki vaatimukset, jotka koskevat raakakahvin vähimmäismäärää ja liukenemattomien aineiden enimmäissisältöä kahviuutteessa ja vähentää kahviuutteelta tai sikuriuutteelta vaadittavaa vähimmäiskuiva-ainepitoisuutta, on suotavaa teollisuuden kehityksen vuoksi antaa säännökset sikuriuutteen osalta myös tiivistetystä tuotteesta, ja direktiiviä 77/436/ETY(5), sellaisena kuin se on muutettuna Kreikan liittymisasiakirjalla, pitäisi sen vuoksi muuttaa, ON ANTANUT TÄMÄN DIREKTIIVIN: 1 artikla Muutetaan direktiiviä 77/436/ETY seuraavasti: 1. Poistetaan 3 artiklan 2 kohdan toinen luetelmakohta. 2. Korvataan 4 artikla seuraavasti: "4 artikla Edellä 1 artiklassa tarkoitettuja kiinteitä tai tahnamaisia tuotteita voidaan, jos ne on pakattu nimellispainoltaan yli 25 g:n mutta enintään 10 kg:n yksittäispakkauksiin, pitää kaupan vähittäin ainoastaan nimellispainoltaan seuraavissa pakkauksissa: 50 g, 100 g, 200 g, 250 g (koskee vain kahvin ja sikuriuutteen sekoituksia ja kahviuutteita, jotka on tarkoitettu yksinomaan käytettäväksi myyntiautomaateissa), 300 g (koskee vain kahviuutteita), 500 g, 750 g, 1 kg, 1,5 kg, 2 kg, 2,5 kg, 3 kg ja yhden kilon sarjapakkaukset." 3. Korvataan 6 artikla seuraavasti: "6 artikla 1. Direktiiviä 79/112/ETY sovelletaan tämän direktiivin liitteessä määriteltyihin tuotteisiin, jotka on tarkoitettu toimitettaviksi kuluttajalle ilman jatkojalostusta seuraavin edellytyksin: 1) a) Tuotteen myyntinimityksenä, jota tarkoitetaan direktiivin 79/112/ETY 5 artiklassa, on oltava kyseiselle tuotteelle tämän direktiivin 5 artiklan mukaisesti varattu nimitys; b) Sitä voidaan täydentää ilmaisulla "tiiviste": i) liitteessä olevassa 1 c kohdassa tarkoitetun tuotteen osalta, jos kahvipohjainen kuiva-ainepitoisuus on enemmän kuin 25 prosenttia painosta, ii) liitteessä olevassa 2 c kohdassa tarkoitetun tuotteen osalta, jos sikuripohjainen kuiva-ainepitoisuus on enemmän kuin 45 prosenttia painosta. 2) Direktiivin 79/112/ETY 3 artiklassa säädettyjen merkintöjen lisäksi ovat seuraavat merkinnät pakollisia: a) maininta "kofeiiniton" liitteen 1 kohdassa tarkoitettujen tuotteiden osalta, jos vedetön kofeiinipitoisuus ei ole enempää kuin 0,3 prosenttia kahvipohjaisen kuiva-aineen painosta; b) liitteessä olevassa 1 c ja 2 c alakohdassa tarkoitettujen tuotteiden osalta: i) maininta "paahdettu sokerin kanssa", jos uute on saatu raaka-aineesta, joka on paahdettu sokerin kanssa, ii) maininta "sokerilla", "säilötty sokerilla" tai "sokeria lisätty", jos sokeri on lisätty raaka-aineeseen paahtamisen jälkeen. Jos muita sokerilaatuja kuin sakkaroosia on käytetty, tämä tulee ilmoittaa maininnan "sokeri" sijasta; c) liitteessä olevan 1 kohdan b ja c alakohdassa tarkoitettujen tuotteiden osalta vähimmäiskahvipohjainen kuiva-ainepitoisuus, ilmaistuna valmiin tuotteen prosenttiosuutena painosta; d) liitteessä olevan 2 kohdan b ja c alakohdassa tarkoitettujen tuotteiden osalta vähimmäissikuripohjainen kuiva-ainepitoisuus, ilmaistuna valmiin tuotteen prosenttiosuutena painosta. 3) Edellä 2 kohdan a ja b alakohdassa mainittujen mainintojen on oltava nähtävissä samassa yhteydessä kuin direktiivin 79/112/ETY 11 artiklan 3 a kohdassa tarkoitettujen tietojen. 2. Ainoastaan seuraavat tiedot on pakollisesti merkittävä niihin liitteessä määriteltyihin tuotteisiin, joita ei ole tarkoitettu kuluttajalle: - tuotteen myyntinimitys 1 kohdan 1 alakohdan a alakohdan mukaisesti; - nimellisnettopaino massa- tai tilavuusyksikköinä, lukuun ottamatta tapauksia, joissa tuote on myynnissä massatavarana; - maininnat, joiden perusteella erä on tunnistettavissa; - valmistajan tai pakkaajan taikka yhteisöön sijoittautuneen myyjän nimi tai toiminimi ja osoite. Ensimmäisessä alakohdassa lueteltujen mainintojen on oltava pakkauksessa tai siihen kiinnitetyssä merkinnässä taikka mukana seuraavassa asiakirjassa." 4. Korvataan liite seuraavasti: "LIITE TUOTTEIDEN NIMITYKSET JA MÄÄRITELMÄT 1. Kahviuutteilla, joihin tätä direktiiviä sovelletaan a) "Liukenevalla kahvilla", "pikakahvilla", "kuivatulla kahviuutteella" tarkoitetaan jauhomaista, rakeista, hiutalemaista, kuutiomaista tai muuten kiinteää kahviuutetta, josta kahvipohjaisen kuiva-aineen osuus on vähintään 95 prosenttia painosta. Tämä tuote ei saa sisältää muita aineita kuin niitä, jotka on saatu sen uuttamisesta. b) "Kahviuutetahnalla" tarkoitetaan tahnamaista kahviuutetta, jonka kahvipohjainen kuiva-ainepitoisuus on enintään 85 prosenttia ja vähintään 70 prosenttia painosta. Tämä tuote ei saa sisältää muita aineita kuin niitä, jotka on saatu sen uuttamisesta. c) "Nestemäisellä kahviuutteella" tarkoitetaan nestemäisessä muodossa olevaa kahviuutetta, jonka kahvipohjainen kuiva-ainepitoisuus on enintään 55 prosenttia mutta enemmän kuin 15 prosenttia painosta. Tämä tuote ei saa sisältää muita aineita kuin niitä, jotka on saatu sen uuttamisesta. Kuitenkin se voi sisältää syötäviä sokereita, paahdettuina tai paahtamattomina, suhteessa, joka on enintään 12 prosenttia painosta. 2. Sikuriuutteilla, joihin tätä direktiiviä sovelletaan a) "Kuivatulla sikuriuutteella" tai "liukenevalla sikurilla" tai "pikasikurilla" tarkoitetaan jauhomaista, rakeista, hiutalemaista, kuutiomaista tai muuten kiinteää sikuriuutetta, jonka sikuripohjainen kuiva-ainepitoisuus on vähintään 95 prosenttia painosta. Tämä tuote ei saa sisältää mitään muita aineita kuin ne, jotka on saatu sen uuttamisesta. Aineita, joita ei ole saatu sikurista, ei saa olla enempää kuin 1 prosenttia. b) "Sikuriuutetahnalla" tarkoitetaan tahnamaista sikuriuutetta, jonka sikuripohjainen kuiva-ainepitoisuus on enintään 85 prosenttia ja vähintään 70 prosenttia painosta. Tämä tuote ei saa sisältää muita aineita kuin niitä, jotka on saatu sen uuttamisesta. Aineita, joita ei ole saatu sikurista, ei saa olla enempää kuin 1 prosenttia. c) "Nestemäisellä sikuriuutteella" tarkoitetaan nestemäistä sikuriuutetta, jonka sikuripohjainen kuiva-ainepitoisuus on vähemmän kuin 55 prosenttia mutta enemmän kuin 25 prosenttia painosta. Tämä tuote ei saa sisältää muita aineita kuin niitä, jotka on saatu sen uuttamisesta. Se saa kuitenkin sisältää sokereita suhteessa, joka on enintään 35 prosenttia painosta." 2 artikla Jäsenvaltioiden on toteutettava tämän direktiivin noudattamisen edellyttämät toimenpiteet siten, että tämän direktiivin säännösten mukaisten tuotteiden pitäminen kaupan sallitaan viimeistään 1 päivänä tammikuuta 1987 ja niiden tuotteiden pitäminen kaupan, jotka eivät ole tämän direktiivin säännösten mukaisia, kielletään 1 päivästä heinäkuuta 1988. Niiden on ilmoitettava tästä komissiolle viipymättä. 3 artikla Tämä direktiivi on osoitettu kaikille jäsenvaltioille. Tehty Brysselissä 19 päivänä joulukuuta 1985. Neuvoston puolesta Puheenjohtaja M. FISCHBACH (1) EYVL N:o L 33, 8.2.1979, s. 1 (2) EYVL N:o C 90, 31.3.1984, s. 5 (3) EYVL N:o C 46, 18.2.1985, s. 93 (4) EYVL N:o C 248, 17.9.1984, s. 19 (5) EYVL N:o L 172, 12.7.1977, s. 20